ইবনে কামাল
শেমসদ্দীন আহমেদ (১৪৬৮-১৫৩৪), যিনি তার ছদ্মনাম ইবনে কামাল বা কেমালপাসাজাদে ("কামাল পাশার পুত্র") নামে বেশি পরিচিত), ছিলেন উসমানীয় সাম্রাজ্যের একজন ইতিহাসবিদ, শাইখুল ইসলাম, আইনজ্ঞ এবং কবি। ইবনে কামাল উসমানীয় সাম্রাজ্যের রুমেলিয়া প্রদেশের এডির্নের এক বিশিষ্ট সামরিক পরিবারে জন্মগ্রহণ করেন। যুবক বয়সেই তিনি সেনাবাহিনীতে যোগ দেন। পরবর্তীতে, তিনি বিভিন্ন মাদ্রাসায় অধ্যয়ন করেন এবং ১৫১৫ সালে এডির্নের একজন কাদি বা বিচারক হন। মায়ের দিক থেকে তিনি ছিলেন ইরানি। ধীরেধীরে তিনি একজন অত্যন্ত সম্মানিত পণ্ডিত হয়ে ওঠেন এবং উসমানীয় শাসক দ্বিতীয় বায়েজিদ তাকে একটি উসমানীয় ইতিহাস (তেভারিহ-ই আল-ই ওসমান, "দ্য ক্রনিকলস অফ দ্য হাউস অফ ওসমান") লেখার দায়িত্ব দেন। উসমানীয় সুলতান প্রথম সেলিমের শাসনামলে, ১৫১৬ সালে, তিনি আনাতোলিয়ার সামরিক বিচারক হিসাবে নিযুক্ত হন এবং উসমানীয় সেনাবাহিনীর সাথে মিশরে যান। সুলতান সুলাইমানের শাসনামলে তিনি শাইখুল ইসলাম, অর্থাৎ উলামাদের সর্বোচ্চ প্রধান হিসেবে নিযুক্ত হন। মৃত্যুর আগ পর্যন্ত তিনি এই পদে অধিষ্ঠিত ছিলেন। উসমানীয় শাসনামলে হানাফি মাযহাবের আইন সংগ্রাহকদের মধ্যে ইবনে কামাল ছিলেন অত্যন্ত গুরুত্বপূর্ণ ব্যক্তিত্ব।